A Közösség hozzájárul a transzeurópai hálózatok létrehozatalához és fejlesztéséhez a közlekedés területén. A Közösség fellépésének az a célja, hogy elősegítse a nemzeti hálózatok összekapcsolódását és átjárhatóságát, valamint a hálózatokhoz történő hozzáférést. A Közösség iránymutatás-csomagot dolgoz ki, amely a transzeurópai hálózatok területén a tervezett intézkedések célkitűzéseire, prioritásaira és főbb vonalaira vonatkozik; ezek az iránymutatások közös érdekű projekteket határoznak meg. A Közösség végrehajt minden olyan intézkedést, amely a hálózatok átjárhatóságának biztosításához szükséges. A közösségi fellépések támogathatják – különösen megvalósíthatósági tanulmányok, hitelgaranciák vagy kamattámogatások formájában – a tagállamok által támogatott közös érdekű projekteket; a Közösség emellett a Kohéziós Alapon keresztül hozzájárulhat a közlekedési infrastruktúra területén egyedi projektek finanszírozásához a tagállamokban. A Közösség tevékenységei során figyelembe kell venni a projektek potenciális gazdasági életképességét. A Közösség határozhat úgy, hogy együttműködik harmadik országokkal a közös érdekű projektek előmozdítása és a hálózatok átjárhatóságának biztosítása érdekében. (A Szerződés 154–155. cikke)

Célkitűzések A TEN-T Végrehajtó Ügynökségének feladata a Bizottság TEN-T programjának pénzügyi és technikai végrehajtása. Szerepe szerint kisebb költség mellett javítja a TEN-T megvalósításának hatékonyságát; erősíti a TEN-T és a szakértői közösség közti kapcsolatokat; magas szintű szaktudást mozgósít, és megkönnyíti az e területen képzett személyzet felvételét; gondoskodik az egyéb közösségi eszközökkel való koordináció javításáról; egyszerűbbé és rugalmasabbá teszi a TEN-T végrehajtását; növeli a TEN-T területén folytatott közösségi fellépés ismertségét; valamint általános értéknövelő hatást fejt ki a TEN-T program irányítása során.

Feladatok a) Gondoskodik a TEN-T költségvetéséből társfinanszírozott projektek és rendezvények szakmai és pénzügyi irányításáról. b) Összegyűjti, elemzi és továbbítja a Bizottságnak az összes olyan információt, amely a TEN-T végrehajtásához és programozásához szükséges. c) Szakmai támogatást nyújt a projektgazdának, valamint a TEN-T projektekhez tartozó hitelgarancia-eszköz kezeléséért felelős pénzügyi intézménynek. d) A Bizottság igényeinek megfelelően a Bizottságnak szakmai és adminisztratív támogatást nyújt. A TENT-T kapcsán a politikaalkotási és intézményi feladatokat továbbra is a kapcsolódó főigazgatóság, a DG TREN látja el.

1. Irányítóbizottság A Hatóság tevékenységeit irányítóbizottság felügyeli, amely jelenleg öt tagból és egy megfigyelőből áll. Az irányítóbizottság tagjait két évre nevezik ki. Az irányítóbizottság elvileg évente négyszer találkozik. Bizonyos intézkedések és döntések csak úgy hajthatók végre, ha azokat előzőleg jóváhagyja. Ilyenek például a következők: az adminisztratív költségvetés, a létszámterv, a munkaterv, az éves tevékenységi jelentés, az összes bevételt és kiadást tartalmazó előzetes beszámoló, a külső értékelésről szóló jelentés, valamint számos külön szabály és intézkedés elfogadása stb. Több más eljárás esetén a bizottságot tájékoztatják. Kivételes és sürgős esetekben a döntéshozatal írásos eljárással történik. 2. gazgató Az igazgatót az Európai Bizottság nevezi ki, öt évre. 3. Külső ellenőrzés Az Európai Számvevőszék. 4. A mentesítésért felelős hatóság A Tanács javaslata alapján eljáró Parlament.

Költségvetés A) A 2007–2013-as pénzügyi terv keretében a TEN-T program költségvetése 8,0 milliárd EUR (amelyet 100 %-ban az Európai Unió általános költségvetése fedez). A 2000–2006-os pénzügyi tervhez kapcsolódóan fennálló kötelezettségvállalások összege 780 millió EUR. A tevékenységi költségvetést az Ügynökség a Bizottság felelőssége mellett hajtja végre. B) Az adminisztratív költségvetés 5,2 millió EUR-t tesz ki (100 %-ban közösségi hozzájárulás), az Ügynökség ezzel önállóan rendelkezik. Létszám 2008. december 31-én Ideiglenes alkalmazotti álláshelyek: A létszámtervben szereplő álláshelyek száma: 32, ebből betöltött: 23 (72 %). Szerződéses alkalmazottak számára fenntartott álláshelyek: 67, ebből betöltött: 44 (66 %). A teljes létszám: 99 (ebből betöltött: 67) amely foglalkozási terület szerint a következőképpen oszlik el: a) operatív feladatok: 61 (ebből betöltött: 44); b) adminisztratív feladatok: 38 (ebből betöltött: 23).